संसद की स्थायी समिति से मनीष तिवारी की छुट्टी  
लोकपाल बिल पर विचार करने वाली संसद की स्थायी समिति से मनीष तिवारी को बाहर कर दिया गया है। अमर सिंह की भी छुट्टी होनी तय है।
कांग्रेस प्रवक्ता मनीष तिवारी ने लोकपाल विधेयक पर विचार कर रही संसदीय स्थाई समिति से अपने को अलग कर लिया है। तिवारी ने कहा, मैं एक मजबूत और कारगर लोकपाल के पक्ष में हूं। मैं इस महत्वपूर्ण विधेयक पर होने वाली चर्चाओं पर विवाद की कोई छाया नहीं पड़ने देना चाहता। इसलिए मैंने स्थायी समिति से अपने को अलग कर लिया है। तिवारी ने अन्ना हजारे पर भ्रष्टाचार में लिप्त रहने का आरोप लगाकर विवाद पैदा कर दिया था। हालांकि उन्होंने बाद में माफी मांग ली थी।  31 सदस्यों वाली इस कमेटी से अमर सिंह की छुट्टी भी लगभग तय है क्योंकि वो समाजवादी पार्टी के कोटे से शामिल किए गए थे लेकिन अब वो समाजवादी पार्टी में नहीं रहे। लालू प्रसाद यादव कमेटी में बने रह सकते हैं क्योंकि आरजेडी से कोई दूसरा सांसद इसका सदस्य नहीं है। जहां तक चेयरमैन की बात है तो माना जा रहा है अभिषक मनु सिंघवी इस पद पर बने रह सकते हैं।